Plaasaanvalle: Regering stem in om statistieke te bespreekDr. Pieter Groenewald. Foto: Reint Dykema Nadat die regering twee weke gelede, ná jarelange stilswye, besluit het om statistieke oor plaasmoorde uit te reik, het Bheki Cele, die minister van polisie, onderneem om met die VF Plus gesprek te voer oor die aangeleentheid in ŉ poging om oplossings vir die kwessie te vind. Dit volg nadat dr. Pieter Groenewald, leier van die VF Plus, aan die minister gesê het dit is belangrik om gesprek oor plaasaanvalle te voer in ŉ poging om die statistieke te verfyn en in besonder om presieser inligting te verkry oor die slagoffers van plaasaanvalle. Groenewald het aan Cele gesê hy verwelkom sy besluit om syfers oor plaasmoorde wel beskikbaar te stel. Hy het gesê daar was die afgelope drie jaar ŉ toename in aanvalle en dat dié soort misdaad net effektief bestry kan word indien daar behoorlike statistieke beskikbaar is. “Die regering het nou vir die eerste keer gedoen wat die VF Plus al vir byna twee dekades bepleit, en dit is om ŉ kundige polisiekommissaris uit polisie-geledere aan te stel. Net so het minister Cele polisie-ervaring na ŉ paar jaar diens as kommissaris. Daar is dus nie meer ŉ verskoning om misdaad nie effektief te bestry nie,” het Groenewald gesê. Die VF Plus het al die lede van die polisiediens bedank vir die harde werk wat hulle verrig om van Suid-Afrika ŉ beter plek te maak. “Hulle werk hard en is pligsgetrou in soms lewensgevaarlike omstandighede om die mense van Suid-Afrika te beveilig. Danksy hul toewyding is Suid-Afrika ŉ beter plek om in te woon. Daar moet ook spesiaal dankie gesê word aan die sowat 5 500 lede wat deel is van die polisie se openbare orde-eenheid. Hulle het volgens die polisie se parlementêre portefeuljekomitee opgetree by sowat 14 374 voorvalle van geweld en protesoptrede in die laaste jaar.” Groenewald het gesê hy het tydens die onluste in Noordwes gesien hoe dié lede lang ure werk en moeg raak terwyl hulle as buffer moet dien tussen “ŉ onbevoegde regering” en sommige mense van die land in die proses om die inwoners te beskerm. “Ek doen ŉ beroep op minister Cele om hard en duidelik met die regering te praat aangesien die openbare oproerigheid weens swak dienslewering voor die regering se deur gelê kan word. Nou moet die polisie die gevolge van ŉ swak regering hanteer,” het hy bygevoeg.